text: Tyske rockere søger asyl i Danmark
  08 juli 2011 kl. 09.21
  Tyske Bandidos-rockere søger tilflugt på den danske side af grænsen.
  Det sker efter, at den tyske delstat Slesvig- Holsten i april 2010 gjorde både en Hells Angels-afdeling i Flensborg og en Bandidos-ditto i byen Neumünster forbudt.
  At rocker-afdelingerne er gjort ulovlige, har dog ikke fået rockerne til at forsvinde.
  - De bor her stadig, og vi træffer dem stadig i gadebilledet, siger Uwe Keller til Ekstra Bladet. Han er talsmand for politiet i Slesvig-Holsten.
  - De bærer stadig rygmærker. Men nu står der så Danmark i stedet for Tyskland på rygmærket, siger talsmanden.
  Den nye rockerafdeling har foreløbigt intet klubhus.
  - Vi er bekendt med udviklingen syd for grænsen. Men indtil videre har vi ikke konstateret, at de har fundet sig nogle fysiske rammer i grænseområdet, siger Kaj Nielsen, politiinspektør, Syd- og Sønderjyllands Politi, til Ekstra Bladet. Han  tilføjer, at politiet følger sagen tæt.
  